Agnar Mykle

Agnar Mykle (født Agnar Myklebust; 1915–1994) var en norsk forfatter og dukketeaterkunstner. Hans mest berømte bøker, romanene Lasso rundt fru Luna og Sangen om den røde rubin, er blitt stående som høydepunkter i norsk litteraturhistorie. Den sistnevnte romanen førte til at Mykle i 1956–57 sammen med Gyldendal forlag ble straffeforfulgt på grunn av bokens påståtte pornografiske innhold. Dette førte til en omfattende rettergang i årene 1956–1957, en prosess som siden har blitt omtalt som Myklesaken. Mykle ble frifunnet, men rettssaken synes å ha påført ham store påkjenninger, og siden publiserte han få bøker. 


== Oppvekst og utdanning ==

Agnar Mykle ble født i Trondheim den 8. august 1915, vokste opp i Trøndelag og tok utdanning i økonomi ved Norges Handelshøyskole i Bergen, hvor han utmerket seg som en meget dyktig student. Senere bodde han det meste av livet i Asker, hvor han også døde den 15. januar 1994.
Noe av hans første skribentvirksomhet var en protest mot deler av rettsoppgjøret etter krigen. «Unnfanget i synd og født til misgjerninger» var overskriften på leserbrevet hans som ble trykt i Bergens Arbeiderblad onsdag 13. juni 1945. Her protesterte han mot behandlingen av tyskerbarna, de som var barn av en norsk kvinne og en tysk soldat: «Er det demokrati, er det sosialisme, å ville skufle disse 6.000 barn sørover til Tyskland? Med høyre hånd (etter nazistisk oppskrift) å huke dem på kjøttkroken, mens man med venstre hånd (etter demokratisk oppskrift) holder lommetørklæet for nesen?» Han manet også til ettertanke når det gjaldt mødrene deres, tyskerjentene, for der «består det store flertall av ulykkelige, lutfattige, norske tjenestepiker og fabrikkpiker, bondejenter og sypiker, som ikke hadde og som aldri ville kunne få franske grever eller engelske lorder til sin disposisjon! For dem var det aldri politikk, det var eventyret det gjaldt!...La oss ta en del av ansvaret på oss, for at vi i 1939 hadde et slikt proletariat av ulykkelige og utvilsom erotisk underernærte kvinner, at det ikke skulle mer til for å få dem til å falle, enn synet av en tysk uniformsjakke! Det er like meget vår feil, som deres feil!» Ellers var han ingen del av den såkalte «silkefronten»: «Vi fordrer dødsstraff for de voksne nazi- og gestapolederne og for angiverne. Strengt, samfunnsnyttig straffarbeid for NS-medlemmer og andre kriminelle, med etterfølgende overførsel til Tyskland. Men ingen straff for tyskerbarna!»Mykle var blant domsmennene i Gulating lagmannsrett da krigsforbryteren og torturisten, Obersturmführer Otto Schilling, i september 1947 ble dømt til 20 års tvangsarbeid.


== Kunstnerisk virke ==


=== Romaner ===
Mykle slo for alvor gjennom med sin andre roman Lasso rundt fru Luna i 1954. Romanen handler om livet til en ung mann som flytter fra sine foreldre i Trøndelag og tar seg jobb nord i landet. Her gjør han sterke erfaringer med både kvinner og den nord-norske kulturen. Boken ble kritikerrost og oppnådde gode salgstall, men samtidig lot en del seg provosere av det erotiske aspektet ved historien. En ny sedelighetsdebatt var i gang. Det hele toppet seg imidlertid med oppfølgerromanen Sangen om den røde rubin som kom ut to år senere. Boka ble politianmeldt på grunn av dristige seksualskildringer. En omfattende rettsprosess førte først til at boka ble konfiskert og forbudt i 1957. En anke førte saken til Høyesterett, der forlag og forfatter ble frikjent. Rettssaken er i ettertid blitt stående som et bilde av 1950-tallets puritanske rettsvesen og samfunn og utgjør dermed et viktig kapittel i Norges historie.
I Danmark ble Sangen om den røde rubin filmatisert. Kritikerne slaktet filmen, men publikum fylte kinosalene. Rollen som «Embla» ble spilt av Ghita Nørby, i Norge senere kjent blant annet fra TV-seriene Matador og Ørnen. Mykle var i høyeste grad misfornøyd med filmen og truet Danmark med «åndelig krig»..
I sine fire romaner er det den unge mannens sinn Mykle utforsker. Hovedpersonen er i en situasjon der han orienterer seg bort fra de småborgerlige verdiene som preget oppveksten, samtidig som han ennå ikke har etablert et sikkert fotfeste i livet. Særlig står forholdet til kvinnene i fokus. Hovedpersonen i Lasso rundt fru Luna og Sangen om den røde rubin, Ask Burlefot, er dypt splittet i sitt syn på kvinner.
Mykles skrivestil var meget digressiv og detaljskildrende. Mykle hadde sin kanskje største inspirasjonskilde og litterært slektskap i den amerikanske forfatteren Thomas Wolfe. Annen litteratur som Mykle satte høyt, var blant annet den russiske forfatteren Fjodor Dostojevskij og fransk 1800-tallslitteratur. Han var også begeistret for den britiske forfatteren John Collier.


=== Dramatikk ===
I 2015 utga Vidarforlaget et tobindsverk om og med forfatteren Agnar Mykles dramatikk, utgitt i anledning at det var 100 år siden Mykles fødsel. Verket var redigert av Anne Helgesen, som også hadde forfattet kommentartekster til verkene. Av Mykles 13 dramatiske tekster var 10 dukkespill for barn.


==== Tobindsverket med Mykles dramatikk ====
2015: Fyrstikkleken, om og med Agnar Mykles dramatikk for voksne; Vidarforlaget Inneholder:
Fyrstikkleken
Morgen i appelsingult
Mannen som visste hva han gjorde
Smørbukk på skolen
2015: Hjemme hos Smørbukk, om og med Agnar Mykles dramatikk for barn; Vidarforlaget Inneholder:
Hjemme hos Smørbukk
Julegaven fra Afrika
Gjete kongens harer
Robin Hood
Ali Baba
Doktor Faustus og djevlene


=== Dukketeater ===
Mykle var også en pionér som utøvende kunstner innen norsk dukketeater. Sammen med sin kone Jane Mykle etablerte han Norsk Dukketeater i 1949, og de to skrev viktige lærebøker innen dette emnet. Det var lenge en utbredt oppfatning, også blant norske figurteaterkunstnere, at det var Agnar og Jane Mykle som introduserte dukketeateret i Norge. Anne Helgesen har imidlertid påvist i sin doktorgradsavhandling at dette ikke stemmer, ettersom det har blitt spilt dukketeater rundt om i Norge i mange århundrer.I 1968 sendte NRK Fjernsynet en serie barneprogrammer under fellesvignetten Kosekroken. I denne serien inngikk dukketeaterforestillinger som ekteparet Agnar og Jane Mykle var ansvarlige for.Agnar Mykles sønn Arne Bust Mykle (1937–2015) og svigerdatter Bjørg Mykle arbeidet også selv med dukketeater, blant annet barne-tv-serien om Pompel og Pilt fra 1969. De to overtok etter hvert driften av Agnar og Jane Mykles eget dukketeater.  
I 2007 arrangerte Sverresborg Trøndelag Folkemuseum en utstilling som viste Agnar og Jane Mykles innsats for figurteateret. Utstillingen var kuratert av Arne Bust Mykle og Bjørg Mykle.I 2015 utga Vidarforlaget et tobindsverk om og med forfatteren Agnar Mykles dramatikk, utgitt i anledning at det var 100 år siden Mykles fødsel. Verket var redigert av Anne Helgesen, som også hadde forfattet kommentartekster til verkene. Av Mykles 13 dramatiske tekster var 10 dukkespill for barn.


== Bibliografi ==


=== Romaner ===
1951/1998 – Tyven, tyven skal du hete, Tiden Norsk Forlag/Gyldendal forlag, ISBN 8205253773
1954 – Lasso rundt fru Luna, Gyldendal forlag, ISBN 8205253765
1956 – Sangen om den røde rubin, Gyldendal forlag, ISBN 8205253617
1965 – Rubicon, Gyldendal forlag, ISBN 8205256896


=== Noveller ===
1945 – Jægermarsjen
1948 – Taustigen
1952 – Jeg er like glad sa gutten
1958 – Kors på halsen: historier i utvalg, Gyldendal forlag
1967 – Largo, Gyldendal forlag


=== Dramatikk ===
1949 – Tipp, og verden er din!
1951 – Morgen i appelsingult, Tiden forlag. Basert på en novelle av Torolf Elster: Morgen i Eilert Sundts gate
1952 – Morning in Yellow Orange (Mykles bearbeidelse av hans eget skuespill Morgen i appelsingult, fremført ved University of North Carolina)


=== Sakprosa ===
1954 – Dukketeater!, lærebok, sammen med Jane Mykle


=== Etterlatte skrifter ===
1997 –  Brev og annen prosa, redaktør: Gordon Hølmebakk; Gyldendal forlag, ISBN 8205253218
1998 – Alter og disk, red. Gordon Hølmebakk; Gyldendal forlag, ISBN 8205254214
1998 – En flodhest på parnasset, red. Gordon Hølmebakk; Gyldendal forlag, ISBN 82052564622001 – Kjære lille Moff: reisebrev fra Amerika, redigert av Arne Bust Mykle


== Priser og utmerkelser ==
Gyldendals legat 1954
Kirke- og undervisningsdepartementets premiering for Dukketeater i 1954, sammen med Jane Mykle


== Litteratur ==
Philip Houm. Ask Burlefot og vi: Dikterens ansvar og vårt. 1957
Annæus Schjødt, jr. (red.) Saken om den røde rubin. 1958
Torunn Ystaas. Mannsrolle og kvinnesyn hjå Agnar Mykle : ein studie i personlegdomsforming i Lasso rundt fru Luna og Sangen om den røde rubin. 1977
Anders Heger. Men landet er Norge-: prosessen mot Agnar Mykle 1956-58. 1985 ISBN 82-05-16436-3 (Gjenutgitt 1994 som Agnar Mykle og Norge: historien om en litterær rettergang) – Les i fulltekst
Eystein Eggen. Agnar Mykle: en dikterskjebne. 1994
Alf van der Hagen. En annen Mykle: møter med Jane Mykle. 1994 – Les i fulltekst
Nils Kåre Jacobsen. Mine bøker er musikk: møter med Agnar Mykle. 1994 – Les i fulltekst
Jahn Thon. Om Lasso rundt fru Luna av Agnar Mykle. 1997 – Les i fulltekst
Anders Heger. Mykle: et diktet liv . 1999
Willy Dahl. Mykle og Bergen. 2012 ISBN 9788271286200


== Referanser ==


== Eksterne lenker ==
(en) Agnar Mykle – kategori av bilder, video eller lyd på Commons 
(en) Agnar Mykle på Internet Movie Database 
(no) Agnar Mykle hos Sceneweb 
(en) Agnar Mykle hos The Movie Database 
(no) Agnar Mykle hos Gyldendal Norsk Forlag
NRK: Lydfil med Agnar Mykle.
NRK: Signaturen (spesialutgave om Agnar Mykle) - tv-program (32 minutter) sendt første gang 4. september 1994
(no) Digitalt tilgjengelig innhold hos Nasjonalbiblioteket: bøker av Agnar Mykle, bøker om Agnar Mykle, arkiv etter Agnar Mykle
Arkiv etter Agnar Mykle og hans musikk ved Ringve Musikkmuseum.
Fiolin etter Agnar Mykle ved Ringve Musikkmuseum.